Vermoorde polisieman se dienspistool teruggevind(Foto: Hansie Linde) Vier mans is vasgetrek ná afloop van die moord van ’n 33-jarige polisiekonstabel wat Sondagoggend dood in Lwandle by die Strand in die Wes-Kaap aangetref is. Die konstabel se gesteelde dienspistool is ook met die verdagtes se inhegtenisneming teruggevind. Volgens AO Joseph Swartbooi, polisiewoordvoerder, het polisiebeamptes Sondagmiddag leidrade opgevolg wat hulle na ’n huis in Lwandle gelei het. “Die beamptes het die huis deursoek en ’n 9 mm-pistool met ammunisie gevind,” sê Swartbooi. “Vier mans, tussen 21 en 37 jaar oud, is ook in hegtenis geneem op aanklagte van die besit van ’n ongelisensieerde vuurwapen en ammunisie.” Die verdagtes sal na verwagting in die week hul verskyning in die landdroshof in die Strand maak. Maroela Media het vroeër berig die konstabel, wat tot in die vroeë oggendure aan diens was, is deur sy kollegas met steek- en skietwonde aangetref. Die polisievoertuig waarmee die beampte gery het, het etlike meters van sy liggaam af gestaan. Die Valke ondersoek die voorval. ’n Beseerde man van Lwandle is vir ondervraging ingeneem in verband met die voorval.